સુધરાઈના નવા કાયદા પ્રમાણે વેપારીઓએ પોતાની દુકાનની બહાર એક અને દુકાનની અંદર એક એમ બે ૨૦ લિટરના કચરાના ડબ્બા ફરજિયાત રાખવા એ વિશે ચર્ચા કરવામાં આવી હતી જેથી ગ્રાહકો કે અન્ય કોઈ બહાર કચરો ફેકેં નહીં અને ગંદકી થાય નહીં. મીટિંગમાં હાજર રહેલા સુધરાઈના અધિકારીએ દુકાનમાં કચરાના ડબ્બા રાખવા માટે અઠવાડિયાનો સમય આપ્યો હતો અને જો ત્યાર બાદ કચરાના ડબ્બા દુકાનમાં નહીં હોય તો કાયદેસર કાર્યવાહી કરવાનું અને કચરો આમતેમ પડ્યો હોય તો દંડ ફટકારવાનું પણ જણાવ્યું હતું. એ સિવાય કચરાનો નિકાલ કરવા કરતાં કચરો કેવી રીતે ઓછામાં ઓછો થાય એના પર ધ્યાન આપવામાં આવે એ વિશે પણ ચર્ચા કરવામાં આવી હતી. કચરો કઈ રીતે ઓછો થાય? થર્મોકોલની પ્લેટ વાપરવી નહીં, પ્લાસ્ટિકની થેલીનો ઉપયોગ ન કરવો, ફટાકડા ન ફોડવા જેથી અવાજ પ્રદૂષણ અને કચરા જેવી સમસ્યા પર નિયંત્રણ લાવી શકાય તેમ જ દરેક પ્રાઇવેટ કારમાં કચરો રાખવા માટે એક થેલી રાખી મૂકવા જેવી અનેક ઉકેલ માટેની ચર્ચાવિચારણા થઈ હતી જેથી ભાંડુપને સ્વચ્છ, સુંદર અને રોગમુક્ત બનાવી શકાય.’